《和后村唐衣二首 其二》
宋代·林希逸

初服能寻恨已迟，便如野鹿脱拘维。閒因解带迎风处，冻忆穿靴立雪时。

老守渔蓑随分乐，古多蝉冕叹机危。不知穷苦哦诗相，破帽从前略似谁。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。